चटगाँव या चटगा बांग्लादेश के प्रमुख शहर आ बंदरगाह बा आ आर्थिक रूप से महत्त्व के जगह हवे। शहर के कुल जनसंख्या 2.5 मिलियन (25 लाख) आ पूरा मेट्रो एरिया के जनसंख्या 2011 के जनगणना अनुसार 40 लाख रहल आ ई बांग्लादेश के दूसरा सभसे बड़ शहर बा।  अपनहीं नाँव के जिला आ मंडल के मुख्यालय भी बा। शहर चटगाँव के पहाड़ी आ बंगाल के खाड़ी के बिचा में कर्णफूली नदी के तीर पर बसल बाटे। इकोलॉजी के हिसाब से ई इंडो-बर्मा जोन में आवे ला आ भूबिज्ञान के हिसाब से इंडो-बर्मा प्लेट के ऊपर स्थित बाटे। प्रादेशिक भूगोल के हिसाब से ई भारतीय उपमहादीप आ दक्खिन-पुरुब एशिया के बीच में मौजूद बा। इतिहासी घटना सभ के हिसाब से भी एह शहर के काफी महत्व बाटे।